Lions gaan van vyfde na tweede ratArgieffoto van Jordan Hendrikse. Foto: GB Jordaan. Die Lions het vandag weg van die huis teen die Dragons gemaak soos wat Tom Cruise in die rotsklimtoneel van Mission Impossible II gedoen het: Hulle het verbete vasgeklou. Nadat hulle met ŉ vyfderatvertoning in die eerste helfte vorendag gekom het, het hulle vir die grootste gedeelte van die laaste 40 minute in tweede rat rondgesuiker. Tog het hulle steeds genoeg gedoen om die Europese Uitdaagbekerwedstryd met 30–25 te wen. Vroeër is die wedstryd na Ystrad Mynach verskuif omdat die sintetiese oppervlak van Rodney Parade – die Dragons se tuisveld – gevries was. Die skuif het die Lions egter nie ontspoor nie en hulle het soos ŉ wegholtrein in die eerste helfte weggetrek. Quan Horn het die besoekers se eerste drie gedruk nadat Willem Alberts goeie werk in die aanloop tot die Lions-puntesessie gedoen het, terwyl Edwill van der Merwe gewys het dat daar inderdaad geen plaasvervanger vir spoed is nie. ⭐️⭐️⭐️⭐️⭐️ Five-star finish by Edwill van der Merwe, diving across the line for @LionsRugbyCo ???? JP Smith ???????????????????????? had the legs to go himself ???? ???? @ViaPlaySportsUK | @SuperSportTV | @FloRugby | #ChallengeCupRugby pic.twitter.com/OF4lsRwwCj — EPCR Challenge Cup (@ChallengeCup_) January 22, 2023 Tussendeur was Jordan Hendrikse dodelik akkuraat met sy stelskopwerk – selfs al het hy ŉ paar keer nie die kantlyn met sy strafskoppogings gevind nie. Die jong losskakel het uiteindelik 20 van sy span se punte aangeteken. In die tweede helfte het die Dragons met nuwe vuur en ywer gespeel. Hulle het selfs in die doodsnikke van die wedstryd op die besoekers se doellyn geboer. Tog het die Lions hierdie wedstryd gelukkig reeds in die eerste helfte gewen. Dit was hul eerste oorwinning in ’n hele paar probeerslae. Lions: Drieë: Quan Horn en Edwill van der Merwe. Doelskop: Jordan Hendrikse. Strafskoppe: Hendrikse (6). Dragons: Drieë: Will Reed, Aki Seiuli, Jordan Williams en Rio Dyer. Doelskop: Will Reed. Stafskop: JJ Hanrahan.